**ΙΣΤΟΡΙΑ ΤΟΥ ΜΕΣΑΙΩΝΙΚΟΥ ΚΑΙ ΤΟΥ ΝΕΟΤΕΡΟΥ ΚΟΣΜΟΥ (565 – 1815 μ.Χ.)**

|  |
| --- |
| ***ΚΕΦΑΛΑΙΟ 2: Η ΕΠΟΧΗ ΤΗΣ ΑΚΜΗΣ: ΑΠΟ ΤΟΝ ΤΕΡΜΑΤΙΣΜΟ ΤΗΣ ΕΙΚΟΝΟΜΑΧΙΑΣ ΩΣ ΤΟ ΣΧΙΣΜΑ ΤΩΝ ΔΥΟ ΕΚΚΛΗΣΙΩΝ (843-1054)*** |

Η φεουδαρχική κοινωνία

Ορισμός της φεουδαρχίας:

Σύστημα πολιτικής, οικονομικής και κοινωνικής οργάνωσης που επικράτησε στη δυτική Ευρώπη για πολλούς αιώνες, από τον 8ο και εξής, πέρασε κρίση το 13ο και 14ο αλλά παρέμεινε σε ισχύ ως τη Γαλλική επανάσταση (1789).Τυπικά χαρακτηριστικά της κλασικής φεουδαρχίας είναι: η ***ανίσχυρη κεντρική εξουσία*** (βασιλιάς), ο ***πολιτικός κατακερματισμός*** (κάθε άρχοντας είχε την περιοχή εξουσίας του) και η ***κυριαρχία των σχέσεων εξάρτησης*** (προστασία – υποτέλεια)

Γένεση φεουδαρχίας:

Οι βασιλείς, για να αντιμετωπίσουν τις επιθέσεις των ξένων λαών ζήτησαν βοήθεια από τους κόμητες (άρχοντες), και για να έχουν την υποστήριξή τους, τους έδωσαν περισσότερα κτήματα. Οι κόμητες έδωσαν γη σε τοπικούς άρχοντες πιο αδύνατους από τους ίδιους. Όλοι αυτοί έχτισαν πύργους στα κτήματά τους για να αντιμετωπίσουν τις επιδρομές και άρχισαν να εξουσιάζουν στρατιωτικά και οικονομικά τους αγρότες στην περιοχή τους.

ΠΗΓΕΣ

1) Με βάση τις ιστορικές σας γνώσεις και το παράθεμα να παρουσιάσετε και να αιτιολογήσετε την πολιτική που ακολούθησαν οι Μακεδόνες αυτοκράτορες απέναντι στους δυνατούς.

*« … έβγαλε διαταγή (ο Βασίλειος Β΄): οι εισφορές των φτωχών που είχαν καταστραφεί να πληρώνονται από τους δυνατούς. Ονομάστηκε δε η τέτοιου είδους είσπραξη “αλληλέγγυον”. Όταν δε ο πατριάρχης και πολλοί από τους ιερείς και από τους ασκητές όχι λίγοι τον παρακάλεσαν να σταματήσει αυτό το παράλογο (!) βάρος, ο βασιλιάς δεν υπάκουσε…»* Ιωάννης Σκυλίτζης, *Σύνοψις ιστοριών*.

2) Συνδυάζοντας τις ιστορικές σας γνώσεις με τις απαραίτητες πληροφορίες από τις ιστορικές πηγές που σας δίνονται, να απαντήσετε στα ακόλουθα ερωτήματα: α. ποιοι και με ποιους τρόπους ασκούσαν τη διπλωματία στο Βυζάντιο;

β. ποιες συνέπειες είχε η άσκηση αυτής της διπλωματίας για το Βυζάντιο και για τους άλλους λαούς;

ΚΕΙΜΕΝΟ Α: *Η χριστιανική θρησκεία, με τον οικουμενικό χαρακτήρα που είχε προσλάβει από τους πρώτους αιώνες της διάδοσής της, ευνόησε τη δημιουργία μιας ιδεολογίας χωρίς σύνορα. Τέθηκε σύντομα στην υπηρεσία της εξωτερικής πολιτικής της βυζαντινής αυτοκρατορίας, άνοιξε νέους ορίζοντες και χάραξε ευνοϊκές προοπτικές στην άσκηση και την εφαρμογή της. […] Ο βυζαντινός αυτοκράτορας εμφανίζεται από τις πηγές, άλλοτε ως πρόξενος της ιεραποστολής, άλλοτε ως προστάτης εκχριστιανισμένων ήδη λαών και άλλοτε ως αποδέκτης και διεκπεραιωτής πρωτοβουλιών προσηλυτισμού. Και στις τρεις περιπτώσεις η παρέμβασή του εντάσσεται στο πλαίσιο άσκησης της εξωτερικής πολιτικής και οι στόχοι του είναι κατεξοχήν πολιτικοί.*

Σοφία Πατούρα-Σπανού, «Όψεις της βυζαντινής διπλωματίας», στο Διπλωματία και Πολιτική, επιμ. Σοφία Πατούρα Σπανού, Εθνικό Ίδρυμα Ερευνών, Αθήνα 2005, σσ. 133 & 146 (διασκευή).

ΚΕΙΜΕΝΟ Β: *Στις 8 Οκτωβρίου μια λαμπρή πομπή ξεκίνησε από το παλάτι. Ο πατριάρχης Στέφανος Β΄, ο πρωτοβεστιάριος Θεοφάνης και σύσσωμη η σύγκλητος οδηγούσαν τη νεαρή πριγκίπισσα στον ναό της Υπεραγίας Θεοτόκου της Πηγής για την τελετή. […] Με τον γάμο αυτό, που είχε προτείνει η βουλγαρική πλευρά και είχε ευχαρίστως αποδεχθεί η βυζαντινή, μια μακρά περίοδος πολέμων έφθανε στο τέλος της. Η Βουλγαρία, ταλαιπωρημένη όχι μόνο από τους πολέμους αλλά και από έναν μεγάλο λιμό, θα χαιρόταν επιτέλους τα αγαθά της ειρήνης, και ο άρχοντάς της θα συγγένευε με την επιφανέστερη οικογένεια της χριστιανοσύνης.*

Κατερίνα Νικολάου, «Βυζαντινά βασιλικά συνοικέσια «μετ΄ αλλοφύλων και αλλογλώσσων» (7ος -11ος αι.)», στο: Το Βυζάντιο και οι ξένοι [4], Ίδρυμα Γουλανδρή Χορν, Αθήνα 2000, σσ. 16-17 (διασκευή).

3) Συνδυάζοντας τις ιστορικές σας γνώσεις με το παράθεμα: α) να περιγράψετε τις συνθήκες που οδήγησαν στη διαμόρφωση του συστήματος της φεουδαρχίας β) να παρουσιάσετε τις τάξεις της φεουδαρχικής κοινωνίας και τις μεταξύ τους σχέσεις.

*Κατά τη διάρκεια του κατακερματισμού της αυτοκρατορίας του Καρόλου του Μέγα και κατά την περίοδο της ερήμωσης εξαιτίας των επιδρομών των Νορμανδών, των Ούγγρων και των Σαρακηνών, το εμπόριο καταστράφηκε και όσος χρυσός υπήρχε στα χριστιανικά βασίλεια διοχετεύθηκε στα μουσουλμανικά και βυζαντινά θησαυροφυλάκια. Η γη και όχι το χρήμα έγινε η ισχυρότερη μορφή πλούτου. Γιατί η γη παράγει. […]. Όσοι κατείχαν γη, είχαν τη δυνατότητα ν’ αποκτούν στρατιωτική και πολιτική δύναμη. Κατά τη διάρκεια αυτών των γεμάτων ταραχές αιώνων, πολλοί ελεύθεροι άνθρωποι υποτάσσονταν με δική τους θέληση στη δύναμη, την υπηρεσία και την προστασία ενός δυνατού γαιοκτήμονα. Άλλοι, άνθρωποι βέβαια, υποτάσσονταν με τη βία. Επίσης, την ίδια περίοδο ήταν ουσιώδες για ένα φιλόδοξο άνθρωπο, που επιθυμούσε να διατηρήσει ή ν’ αποκτήσει δύναμη να διαθέτει ένα ισχυρό δυναμικό από ιππότες και μάχιμους άνδρες. Για να προσελκύσει ή για να ανταμείψει οπαδούς […] παραχωρούσε φέουδα στους υποτελείς του. [..] Υπήρχαν υποτελείς, οι οποίοι δέχονταν να υπηρετήσουν τον αφέντη τους πολεμώντας.*

M. Rowling, Η καθημερινή ζωή στο Μεσαίωνα, Παπαδήμα, Αθήνα 2006, σ.35-39 (Διασκευή)

**Επαναληπτικές ερωτήσεις (επιλογή από την τράπεζα θεμάτων 2022-2023)**

*Α. ερωτήσεις ανάπτυξης*

1) Ποιοι λαοί εκχριστιανίστηκαν από τους Βυζαντινούς και ποιον αιώνα;

2) Κάτω από ποιες συνθήκες πραγματοποιήθηκε η αποστολή ιεραποστόλων στη Μοραβία το 863 και ποια ήταν τα αποτελέσματά της;

3) Για ποιο λόγο το Βυζάντιο επέμενε να εκχριστιανίσει τους Βούλγαρους; Ποια προβλήματα προέκυψαν και πώς διευθετήθηκε το βουλγαρικό ζήτημα;

4) Πότε έγινε και ποια ήταν τα αίτια του πρώτου σχίσματος ανάμεσα στην Εκκλησία της Ρώμης και της Κωνσταντινούπολης;

5) Ποια ήταν η σύνθεση και τα χαρακτηριστικά των κοινωνικών τάξεων που αποτελούσαν την ανώτερη αριστοκρατία στο Βυζάντιο κατά τον 10ο αιώνα;

6) Ποιοι ανήκαν στη μεσαία τάξη του Βυζαντίου και ποιος ο ρόλος της τον 11ο αιώνα μ.Χ.;

7) Ποιες κοινωνικές τάξεις αποτελούν το «βυζαντινό χωρίον», που εμφανίζεται κατά τον 6ο αιώνα και ποια τα χαρακτηριστικά τους;

8) Ποια προβλήματα αντιμετώπιζαν οι μικροκαλλιεργητές της μεσοβυζαντινής περιόδου και ποια μέτρα έλαβαν οι Μακεδόνες αυτοκράτορες για την υποστήριξή τους;

9) Ποιο ήταν το περιεχόμενο των «Βασιλικών» και των «Νεαρών», νομοθετημάτων της Μακεδονικής Δυναστείας;

10) Σε ποια μέσα και ποιες μεθόδους κατέφευγε το Βυζάντιο για να στηρίξει την ασφάλεια και τη διεθνή δύναμή του;

11) Ποια ήταν η έριδα και ποια η βαθύτερη αιτία που οδήγησε στο Σχίσμα μεταξύ Καθολικής και Ορθόδοξης Ανατολικής Εκκλησίας; Ποια πρόσωπα ευθύνονται σημαντικά για το Σχίσμα;

12) Πότε συνέβη το Σχίσμα μεταξύ των δύο χριστιανικών εκκλησιών και ποιες οι συνέπειές του;

13) Ποιες ήταν οι σχέσεις που αναπτύχθηκαν μεταξύ του Βυζαντίου και των ιταλικών ναυτικών πόλεων τον 10ο αιώνα και τι είδους πολιτική εγκαινίασαν; Ποιες ήταν οι συνέπειες για το Βυζάντιο;

14) Ποιες ήταν οι αιτίες που συνέβαλαν στην επικράτηση του συστήματος της φεουδαρχίας στη Δύση τον 8ο αιώνα;

15) Ποιες μεταρρυθμίσεις του Καρόλου Μεγάλου (Καρλομάγνου) διαμόρφωσαν το σύστημα της φεουδαρχίας;

16) Ποια ήταν η δομή της φεουδαρχικής κοινωνίας της Δυτικής Ευρώπης κατά τον Μεσαίωνα;

*Β. Να επιλέξετε τη σωστή απάντηση:*

1) Ο αυτοκράτορας Μιχαήλ εμπιστεύτηκε το έργο του εκχριστιανισμού των Σλάβων στον ιερομόναχο Κωνσταντίνο-Κύριλλο, επειδή:

α. ο Κωνσταντίνος γνώριζε προσωπικά το Σλάβο ηγεμόνα Ραστισλάβο β. ο Κωνσταντίνος είχε αδελφό τον ιερομόναχο Μεθόδιο γ. ο Κωνσταντίνος γνώριζε τη σλαβονική γλώσσα δ. το ζήτησε ο Πατριάρχης Φώτιος

2) Ο πατριάρχης Φώτιος πρωταγωνίστησε:

α. στο Σχίσμα του 1054 β. στο Πρώτο Σχίσμα (867) γ. στην κήρυξη της Πρώτης Σταυροφορίας δ. στην κήρυξη της Τέταρτης Σταυροφορίας

3) Το Πρώτο Σχίσμα χρονολογείται το: α. 622 β. 867 γ. 1054 δ. 1204

4) Το μεγαλύτερο μέρος (=κορμό) του πληθυσμού του βυζαντινού χωρίου κατά τον 6ο αιώνα αποτελούσαν:

α. οι δυνατοί β. οι στρατιώτες γ. οι πάροικοι δ. οι ελεύθεροι μικροϊδιοκτήτες και οι δούλοι

5) Οι μικροκαλλιεργητές στην κοινότητα του βυζαντινού χωρίου, κατά τα τέλη του 8ου αιώνα:

α. πλήρωναν τους φόρους των δυνατών β. είχαν ευνοϊκή φορολογική μεταχείριση

γ. είχαν υπερβολική φορολογική επιβάρυνση δ. ήταν εντελώς απαλλαγμένοι από φόρους

6) Ο νόμος που υποχρέωνε τους εύπορους γείτονες να καταβάλλουν τους φόρους των φτωχών αγροτών της κοινότητας, την εποχή των Μακεδόνων αυτοκρατόρων, ονομαζόταν :

α. Πρόχειρος Νόμος β. Επαναγωγή γ. αλληλέγγυον δ. Βασιλικά

7) Νομοθετική συλλογή της δυναστείας των Μακεδόνων που καθορίζει με ακρίβεια τις αρμοδιότητες του αυτοκράτορα και του πατριάρχη: α. Βασιλικά β. Επαναγωγή γ. Νεαρές δ. Πρόχειρος Νόμος

8) Ένα από τα μέσα άσκησης της Βυζαντινής διπλωματίας ήταν:

α. η παροχή δανείων σε ξένους ηγεμόνες β. η υποκίνηση κινημάτων στο εσωτερικό των άλλων κρατών γ. ο εκχριστιανισμός άλλων λαών δ. η αιχμαλωσία ξένων ηγεμόνων

9) Το σπουδαιότερο μέσο για να στηρίξει το Βυζάντιο την ασφάλειά του και τη διεθνή δύναμή του ήταν:

α. η βυζαντινή διπλωματία β. η σύναψη συμμαχιών

γ. ο εκχριστιανισμός άλλων λαών δ. η σύναψη εμπορικών συνθηκών

10) Ο Βασίλειος Β΄ συνήψε ευνοϊκή εμπορική συνθήκη, ως ανταμοιβή της μεταφοράς βυζαντινών στρατευμάτων στο θέμα Λογγοβαρδίας, με: α. τη Βενετία β. τη Γένοβα γ. τη Ρώμη δ. το Μιλάνο

11) Μία από τις διαφωνίες που οδήγησαν στο οριστικό Σχίσμα των δύο Εκκλησιών ήταν:

α. η Εικονομαχία β. το δόγμα περί της εκπόρευσης του Αγίου Πνεύματος και από τον Υιό

γ. η υπαγωγή της Βουλγαρικής Εκκλησίας στο Πατριαρχείο Κωνσταντινουπόλεως δ. οι ανεικονικές αντιλήψεις

12) Διαφωνίες που οδήγησαν στο Σχίσμα των δύο Εκκλησιών ήταν:

α. η χρήση των αζύμων στη Θεία Λειτουργία β. το Δόγμα της εκπόρευσης του Αγίου Πνεύματος και από τον Υιό γ. η νηστεία του Σαββάτου δ. όλα τα παραπάνω

13) Στο σύστημα της φεουδαρχίας:

α. τη μεγάλη μάζα του πληθυσμού αποτελούσαν οι φεουδάρχες β. ο στρατός τέθηκε κάτω από την ηγεσία των φεουδαρχών γ. προϋπόθεση για την ένταξη στον κλήρο ήταν η τελετή περιβολής

δ. ο στρατός τέθηκε κάτω από την ηγεσία του αυτοκράτορα

14) Στο φεουδαρχικό σύστημα η επίσημη αναγνώριση ενός άρχοντα ως υποτελούς ενός άλλου, ισχυρότερου, άρχοντα γινόταν με: α. την τελετή της περιβολής β. επιγαμίες γ. παραχώρηση στρατού δ. καταβολή χορηγιών

15) Άμεσοι υποτελείς του βασιλιά στην κοινωνική ιεραρχία της φεουδαρχίας ήταν:

α. οι ελεύθεροι γεωργοί β. οι πάροικοι γ. οι ιππότες δ. οι φεουδάρχες

16) Η τελετή της περιβολής στη Δύση ήταν:

α. η αφαίρεση του φέουδου από έναν άρχοντα β. η αναγνώριση ενός άρχοντα ως υποτελούς ενός ισχυρότερου άρχοντα γ. η αναγνώριση ενός φεουδάρχη ως εκκλησιαστικού άρχοντα δ. η παραχώρηση φέουδου σε έναν πάροικο

17) Τα κυριότερα χαρακτηριστικά της φεουδαρχίας ήταν τα εξής:

α. αλληλεγγύη και σεβασμός β. καλλιέργεια της γης και ανταλλακτική οικονομία

γ. προστασία και εξάρτηση δ. ισοδυναμία και σύγκρουση κοσμικής και παπικής εξουσίας

*Γ. Να χαρακτηρίσετε τις προτάσεις με την ένδειξη Σωστό ή Λάθος.*

1) Η απώλεια των βυζαντινών κτήσεων στην Ιταλία από τους Νορμανδούς διευκολύνθηκε έμμεσα από το Σχίσμα.

2) Με την απόφαση της συνόδου της Κωνσταντινούπολης το 870, η Βουλγαρία θα υπαγόταν στη δικαιοδοσία του Πάπα της Ρώμης.

3) Οι Βυζαντινοί δεν επεδίωξαν τον εκχριστιανισμό του σλαβικού κόσμου.

4) Για το Βυζάντιο ο εκχριστιανισμός άλλων λαών αποτελούσε ισχυρότατο μέσο για τη διασφάλιση των συνόρων του και για την προώθηση της διεθνούς ακτινοβολίας του.

5) Η παραχώρηση εμπορικών διευκολύνσεων στις ιταλικές ναυτικές πόλεις από μέρους των Βυζαντινών στη διάρκεια του 10ου αι. έβλαψε τελικά τα συμφέροντα του Βυζαντίου στη Μεσόγειο.

6) Στο σύστημα της φεουδαρχίας ο στρατός τέθηκε απευθείας κάτω από την εξουσία του βασιλιά.

7) Η σημασία του Σχίσματος των δύο Εκκλησιών έγινε αντιληπτή αργότερα, μετά από τέσσερις αιώνες.

8) Μία από τις σημαντικότερες πλευρές της εσωτερικής πολιτικής των Μακεδόνων ήταν ο αγώνας κατά των δυνατών.

9) Στην κορυφή της κοινωνικής πυραμίδας στo Φραγκικό Κράτος βρίσκονταν οι φεουδάρχες.

10) Τον 9ο αι. ο Κύριλλος και ο Μεθόδιος ανέπτυξαν ιεραποστολική δράση στο νεοσύστατο Ρωσικό κράτος.

11) Η εμποροβιοτεχνική τάξη κατά τον 11ο αιώνα στο Βυζάντιο δεν είχε καμία συμμετοχή στην πολιτική ζωής της αυτοκρατορίας.

12) Ο εκχριστιανισμός των Βουλγάρων πραγματοποιήθηκε από τους ιεραποστόλους Κύριλλο και Μεθόδιο.

13) Το βυζαντινό χωρίον που εμφανίστηκε τον 6ο αιώνα αποτελείται από τους βασιλικούς, τους εμποροβιοτέχνες και τους μικροϊδιοκτήτες.

14) Μετά τον εκχριστιανισμό των Μοραβών, η λειτουργία και το κήρυγμα γίνονταν στην ελληνική γλώσσα.

15) Κύρια αιτία του Σχίσματος των εκκλησιών της Ρώμης και της Κωνσταντινούπολης ήταν η διεκδίκηση της πρωτοκαθεδρίας στον χριστιανικό κόσμο από την εκκλησία της Ρώμης.

16) Στο φεουδαρχικό σύστημα οι πάροικοι αποτελούσαν την πλειονότητα των αγροτών.

17) Τη μεγαλύτερη οικονομική δύναμη στο βυζαντινό χωρίον (κοινότητα) κατείχαν οι «δυνατοί».

18) O βυζαντινός πολιτισμός ρίζωσε βαθιά στη Μοραβία από τον 9ο αιώνα.

19) Από τα τέλη του 10ου αιώνα στο Βυζάντιο οι αγροτικές κοινότητες και ο δήμος υφίστανται την ασφυκτική πίεση των μεγαλογαιοκτημόνων.

20) Οι βασιλικοί δέσποζαν ανάμεσα στην αριστοκρατική τάξη της βυζαντινής κοινωνίας.

21) Ο Λογοθέτης του δρόμου ήταν υπεύθυνος για τη χάραξη της εξωτερικής πολιτικής του Βυζαντινού κράτους.

22) Την περίοδο του Σχίσματος μεταξύ των δύο εκκλησιών οι σύγχρονοι έδωσαν στο γεγονός ιδιαίτερη προσοχή.

23) Οι Σλάβοι οφείλουν τις απαρχές της εθνικής φιλολογίας τους στον Κωνσταντίνο-Κύριλλο και το Μεθόδιο.

24) Από τα τέλη του 10ου αιώνα τα συμφέροντα των μεγάλων γαιοκτημόνων στο Βυζαντινό Κράτος έρχονταν σε σύγκρουση με εκείνα της παλατιανής αριστοκρατίας.

25) Οι διοικητικές μεταρρυθμίσεις του Καρλομάγνου συνετέλεσαν στη διαμόρφωση του φεουδαρχικού συστήματος.

26) Το σύστημα της φεουδαρχίας αναπτύχθηκε μετά την κατάρρευση της δυναστείας των Μεροβιγγείων.

27) Ο Πρόχειρος Νόμος δεν αντλεί στοιχεία από την Εκλογή των Ισαύρων.

28) Το 864 ο Βούλγαρος ηγεμόνας Βόρης βαπτίστηκε Χριστιανός στην Κωνσταντινούπολη.

29) Από τα τέλη του 10ου αιώνα οι μεγαλογαιοκτήμονες και η παλατιανή αριστοκρατία αποτελούν μια ενιαία τάξη.

30) Η νομική συλλογή, τα Βασιλικά, στηρίχθηκε σε μεγάλο βαθμό στην Ιουστινιάνεια νομοθεσία.

31) Ο Πρόχειρος Νόμος ήταν πρακτικό εγχειρίδιο που περιελάμβανε διατάξεις Δημοσίου και Αστικού Δικαίου.

32) Ο Σλάβος ηγεμόνας Ραστισλάβος ζήτησε από τον αυτοκράτορα του Βυζαντίου Μιχαήλ Γ’ να εκχριστιανίσει τους Σλάβους της Μοραβίας.

33) Το «αλληλέγγυον» αποτέλεσε μεγάλο πλήγμα για τους ελεύθερους μικροϊδιοκτήτες γης.

34) Η Επαναγωγή αποτελούσε τη μεγαλύτερη νομική συλλογή του βυζαντινού κράτους και στηρίχθηκε κυρίως στην ιουστινιάνεια νομοθεσία.

35) Κύρια αιτία του Σχίσματος (1054) υπήρξε η διαφωνία των δύο Εκκλησιών πάνω στο filioque.

36) Οι λειτουργίες της φεουδαρχίας είναι πέντε.

37) Η τελετή της περιβολής αφορούσε τον κλήρο και τους ιερείς της καθολικής εκκλησίας.

*Δ. Να αντιστοιχίσετε τα στοιχεία της στήλης Α με τα στοιχεία της στήλης Β. Ένα (1) στοιχείο της στήλης Β περισσεύει.*

|  |  |  |  |
| --- | --- | --- | --- |
| Α | Β | Α | Β |
| 1. 1. Φώτιος
2. 2. Βόρης
3. 3. Ουρβανός B΄
4. 4. Ηράκλειος
5. 5. Ραστισλάβος
 | α. πάπαςβ. ηγεμόνας της Μοραβίαςγ. ηγεμόνας των Βουλγάρωνδ. χαλίφηςε. Βυζαντινός αυτοκράτοραςστ. πατριάρχης | 1. λογοθέτης του Γενικού2. λογοθέτης του Δρόμου3. Χαλίφης4. αυλάρχης5. βογιάρος | α. είδος πρωθυπουργού στο Βυζάντιοβ. Ρώσος τσάροςγ. Βούλγαρος ευγενήςδ. αξιωματούχος του Φραγκικού κράτουςε. τοποτηρητής του Μωάμεθστ. αξιωματούχος αρμόδιος για τα οικονομικά |

*Ε. Να τοποθετήσετε τα ακόλουθα γεγονότα στη σωστή χρονολογική σειρά, αρχίζοντας από το αρχαιότερο:*

Η μεσαία τάξη του Βυζαντίου αρχίζει να συμμετέχει στην πολιτική ζωή της αυτοκρατορίας

Δεύτερο Σχίσμα των Εκκλησιών

Εκχριστιανισμός Μοραβών

Πρώτο Σχίσμα των Εκκλησιών

Παραχώρηση εμπορικών προνομίων στους Βενετούς από τον αυτοκράτορα Βασίλειο Β΄

Έκδοση Πρόχειρου Νόμου

*ΣΤ. Να εξηγήσετε το περιεχόμενο των ακόλουθων ιστορικών όρων*: γλαγολιτικό αλφάβητο, δυνατοί, πάροικοι, βασιλικοί, φέουδο, τελετή της περιβολής, Επαναγωγή, Βασιλικά (στη νομοθεσία), Πρόχειρος Νόμος, αλληλέγγυον, filioque, βασάλοι